קני אנדרסון

קנת' "קני" אנדרסון (באנגלית: Kenneth "Kenny" Anderson; נולד ב-9 באוקטובר 1970) הוא כדורסלן עבר אמריקאי שהיה פעיל בין השנים 1991–2006. בעונת  נבחר להשתתף במשחק האולסטאר של ה-NBA כשחקן ניו ג'רזי נטס, ולאורך 14 עונותיו ב-NBA רשם ממוצעים של 12.6 נקודות, 3.1 ריבאונדים ו-6.1 אסיסטים למשחק.

אנדרסון נישא שלוש פעמים, והוא אב לשמונה ילדים מחמש נשים שונות, אחת מהן היא הזמרת דידרה רופר מלהקת סולט אנ' פפה. בשנת 2005 הגיש אנדרסון בקשה לפשיטת רגל, על אף שהרוויח לאורך קריירת המשחק כ-63 מיליון דולר.

קריירת תיכונים ומכללות
אנדרסון נולד וגדל ברובע קווינס שבניו יורק. כבר בבית הספר היסודי בלט ככדורסלן; בגיל 12 החל להיבחן על ידי סקאוטים של קבוצות מכללות מרחבי ארצות הברית, ובגיל 14 כבר הופיע במדורי הספורט של עיתונים בניו יורק. בכל שלוש שנותיו האחרונות בתיכון נבחר לאחת מחמישיית העונה של ליגת התיכונים בארצות הברית ("Parade All-American"), ובעונתו האחרונה נבחר להשתתף במשחק מקדונלד'ס אול-אמריקן וזכה בפרס שחקן התיכונים המצטיין בארצות הברית.

בשנת 1989 החל ללמוד במכון הטכנולוגי של ג'ורג'יה ("ג'ורג'יה טק"), והפך במהרה לרכז המוביל בקבוצת הכדורסל שלה. בטורניר אליפות המכללות התעלה אנדרסון כשהוביל את קבוצתו המפתיעה עד שלב הפיינל פור, עם ממוצעים של 27 נקודות ו-5 אסיסטים למשחק בארבעת המשחקים הראשונים. במשחק חצי הגמר הפסידה ג'ורג'יה טק מול האלופה שבדרך אוניברסיטת נבדה בלאס וגאס (UNLV), שהובלה על ידי לארי ג'ונסון, על אף תצוגה של 16 נקודות, 8 ריבאונדים ו-8 אסיסטים מצד אנדרסון.

בסיום אותה עונה השתתף באליפות העולם בכדורסל 1990 כשחקן נבחרת ארצות הברית, עמה זכה במדליית הארד. אנדרסון היה הקלע המוביל של נבחרתו והקלע התשיעי בטורניר כולו, עם 18.8 נקודות בממוצע למשחק. כמו כן, נבחר לחמישיית האליפות.

בעונתו השנייה באוניברסיטה קלע אנדרסון 25.9 נקודות בממוצע למשחק, ונבחר לחמישיית העונה בליגת המכללות ("First team All-American"), אך קבוצתו הפסידה כבר בסיבוב השני של טורניר ה-NCAA.

קריירה ב-NBA
אנדרסון נבחר על ידי ניו ג'רזי נטס בבחירה השנייה של דראפט ה-NBA לשנת 1991, אחרי לארי ג'ונסון. בעונתו הראשונה בניו ג'רזי שימש כמחליפו מהספסל של מוקי בליילוק, אך בעונה הבאה תפס את עמדת הרכז הפותח וקלע 16.9 נקודות למשחק. בעונת  קבע שיאי קריירה בנקודות (18.8) ואסיסטים למשחק (9.6, רביעי ב-NBA), והשתתף בפעם היחידה בקריירה במשחק האולסטאר, לצד חברו לקבוצה דריק קולמן.

בינואר 1996, לאחר 4 וחצי עונות עם הנטס, נשלח אנדרסון בטרייד לשארלוט הורנטס בתמורה לקלע קנדל גיל. בסיום אותה עונה חתם על חוזה ל-7 עונות בפורטלנד טרייל בלייזרס, בסך כ-47 מיליון דולר. בעונת  הוביל את קלעי פורטלנד עם 17.5 נקודות למשחק, אך במהלך העונה העוקבת נשלח לטורונטו ראפטורס, אשר מיד העבירה אותו לבוסטון סלטיקס מכיוון שלא רצה להתגורר בקנדה.

ב-4 וחצי עונותיו בבוסטון שמר על מקומו בחמישייה הפותחת עם ממוצעים של 11.3 נקודות ו-5.2 אסיסטים למשחק. בעונת , האחרונה שלו בקבוצה, העפיל לראשונה בקריירה לשלב הגמר האזורי, בו הפסידה בוסטון לניו ג'רזי נטס בתוצאה 2–4.

בעונות  עד  שיחק עבור סיאטל סופרסוניקס, ניו אורלינס הורנטס, אינדיאנה פייסרס, אטלנטה הוקס ולוס אנג'לס קליפרס, בעיקר כשחקן ספסל. בעונת  שיחק בקבוצת ז'לגיריס קובנה הליטאית, עמה השתתף ביורוליג והפסיד הן בגמר הליגה הבלטית והן בגמר הליגה הליטאית. בסיום אותה עונה פרש ממשחק, בגיל 35.

קישורים חיצוניים

הערות שוליים

ערכים שבהם תבנית בריטניקה אינה מתאימה
ניו יורק: אישים
כדורסלנים אפרו-אמריקאים
כדורסלני המכון הטכנולוגי של ג'ורג'יה
כדורסלני נבחרת ארצות הברית
כדורסלנים אמריקאים
משתתפי משחק האולסטאר של ה-NBA
בחירות דראפט של ניו ג'רזי נטס
כדורסלני ניו ג'רזי נטס
כדורסלני שארלוט הורנטס
כדורסלני פורטלנד טרייל בלייזרס
כדורסלני בוסטון סלטיקס
כדורסלני סיאטל סופרסוניקס
כדורסלני ניו אורלינס הורנטס
כדורסלני אינדיאנה פייסרס
כדורסלני אטלנטה הוקס
כדורסלני לוס אנג'לס קליפרס
כדורסלני ז'לגיריס קובנה
מדינת ניו יורק: כדורסלנים
אמריקאים שנולדו ב-1970